Opiskelijan saamassa maksukehotuksessa ehdotettiin maksusuunnitelman tekoa. Käytännössä tämä ei kuitenkaan ollut mahdollista.​​

Takaisinmaksu moninkertaistui varoittamatta

31-vuotias jyväskyläläinen opiskelija kertoo maaliskuun lopulla saaneensa Kelasta yllättävän puhelun.

Virkailija ilmoitti, että opiskelijan pitäisi jatkossa maksaa Kelalle aiemman 25 euron kuukausierän sijasta noin 300 euroa kuukaudessa seuraavan kolmen vuoden ajan. Kyse oli takaisinperittävästä, Kelan takaamasta opintolainasta, jota miesopiskelija oli maksanut takaisin 25 euron kuukausierässä useiden vuosien ajan.

Virkailija toisti 20 minuutin puhelun aikana useita kertoja, että kyseessä on ”uusi ohjeistus”.

Kun nimettömänä pysyttelevä opiskelija ilmoitti Kelan virkailijalle, ettei hän tuloistaan pysty maksamaan niin suurta summaa kuukaudessa, virkailija sanoi, ettei Kelan päätös ”saa aiheuttaa opiskelijan joutumista toimeentulon varaan, joten koko takaisinperittävä opintolaina laitettaisiin ulosottoon”.

Mitään asiakirjaa tai kirjallista päätöstä kuukausierän roimasta nostosta tai ulosottoon siirtämisestä Kela ei ole opiskelijan mukaan hänelle toimittanut.

– Virkailija toisti 20 minuutin puhelun aikana useita kertoja, että kyseessä on ”uusi ohjeistus”. Kysyin, mitä tämä tarkoittaa, pitääkö minusta tehdä lain mukaan luottotiedoton, koska en pysty maksamaan 300 euroa kuukaudessa, mutta virkailija vain puhui ohjeistuksesta.

Virkailija ei opiskelijan mukaan kyennyt kertomaan, mitä velalle tapahtuu, kun ulosotossa velallinen todetaan varattomaksi ja velka siirtyy takaisin velkojalle, eli Kelalle. Hän ei myöskään osannut sanoa, suostuuko Kela ottamaan vastaan pienemmän summan kuussa vai annetaanko lainan kasvaa korkoa ilman mahdollisuutta lyhentää sitä.

Asia esitettiin ikään kuin rangaistuksena.

– Virkailija sanoi, että minun kohdallani toimitaan näin, koska olen joskus jättänyt Kelalle tehtävän takaisinperintäilmoituksen tekemättä määräaikaan mennessä, koska minulla on paljon velkaa Kelalle ja tulorajani on ylittynyt yhtenä kuukautena vuonna 2013. Asia esitettiin ikään kuin rangaistuksena.

Kela kommentoi: Minulla herää monta kysymystä

Kelan etuuksien takaisinperinnän etuuspäällikkö Suvi Onninen on ihmeissään em. tapauksesta, vaikka ei pystykään kommentoimaan yksittäistapauksia edes yleisellä tasolla. Erityisesti vaatimus siitä, että maksua nostettaisiin tuntuvasti kesken osamaksusopimuksen, kuulostaa erikoiselta.

Ei tämä ole voinut näin yksioikoisesti mennä, että aikaisemmin on ollut 30 euroa kuussa ja sitten ilmoitetaan että kolmesataa kuussa.

– Minulle herää monta kysymystä tästä. Ei tämä ole voinut näin yksioikoisesti mennä, että aikaisemmin on ollut 30 euroa kuussa ja sitten ilmoitetaan että kolmesataa kuussa.



Onninen harmittelee sitä, että opiskelijaan on oltu Kelan yhteydessä, mutta virkailija ei ole osannut selittää kaikkia aiheeseen liittyviä käytäntöjä.

– Todella pahoiteltavaa on se, että meiltä on tällainen yhteydenotto tullut, missä soittaja ei ole ollut tietoinen miten perintäprosessi etenee. Tällaista ei saisi koskaan tapahtua.



Onninen korostaa, että jos osamaksusuunnitelma on tehty, niin Kela on sitoutunut noudattamaan sitä samalla tavalla kuin asiakaskin. Kumpikaan osapuoli ei voi yksipuoleisesti muuttaa sitä, Onninen muistuttaa.

Pienituloinen opiskelija ei saa joustoa takaisinmaksussa

Toinen jyväskyläläinen 33-vuotias opiskelija sai keskiviikkona kuulla Kelasta, ettei takaisinperittävien etuuksien kohtuullistaminen eli takaisinmaksettavan summan pienentäminen ole enää käytännössä mahdollista pienituloisille tai toimeentulotuen saajille.